《摸鱼儿 李狷厓用稼轩词意写斜阳烟柳填词图，君有慕辛稼轩之为人印，其向往深矣。用原韵以题其图》
清代·吴重憙

果孰知幼安怀抱。算君领略非少。兰成词赋石麟笔，图画当为写照。

天亦老。莫莽说天涯何处无芳草。楼当古道。对河冷霜凄，西风残照。

但见丝丝袅。

荒凉景，彷佛西溪东泖。同是归飞倦鸟。吾狂恨古无人见，且倚危栏醉倒。

人已渺。今犹念小山亭上残春好。风花易了。何当日寿皇，目为怨语，恨付碧天杪。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。